**מה צפוי לאחר ניתוח סינוסים/מחיצה/קונכיות**

מטופל יקר שלום,

יתכן שהניתוח שלך יכלול טיפול בסינוסים, במחיצה ובקונכיות, ויתכן שיכלול רק את חלקם. כל ניתוח הוא שונה, וכל אדם מגיב באופן שונה, אך ישנם מאפיינים משותפים לרוב המנותחים בתקופת ההחלמה. בדף ההסבר נתאר את הצפוי בתקופת ההחלמה, ההנחיות וכן את אופי המעקב והטיפול שלנו.

בנוסף, בערב שלאחר הניתוח יבקרו אותך בשני סבבים פרופ' לנדסברג והרופא העוזר ד"ר שי שמש.

**התחושות:**

* **נשימה:** באופן שמפתיע רבים, בשעות הראשונות שלאחר הניתוח נושמים טוב. לרוב, לאחר שעות אחדות, נשימת האף פחות טובה. החסימה האפית יכולה להימשך כשבועיים, ואח"כ הולכת ומשתחררת במשך כחודש חודשיים. הסיבה לחסימה הממושכת נובעת מהתפתחות נפיחות תגובתית לניתוח בחללי האף והסינוסים. סיבה נוספת לקושי בנשימת האף היא חוצצי הסיליקון אשר מוכנסים לחללי האף בחלק מהניתוחים. אלה נועדו למנוע הידבקויות ולשמר את תוצאות הניתוח. הקושי בנשימה דרך האף אינו כרוך בסכנת חנק!

 מנותחים רבים חוששים מהחדרת טמפונים, שהם מעין ספוגים, אשר הוצאתם לא נעימה. אנחנו לא משתמשים בטמפונים, אלא לעיתים נדירות.

* **דימום:** דימום מהאף צפוי מאד לאחר הניתוח. זה נורמלי לחלוטין לטפטף דם בשעות שלאחר הניתוח, ודימום זה יכול להימשך 2-3 ימים. לאחר הניתוח וביום שאחריו מקבל המנותח במחלקה טיפות אוטריוין המסייעות במניעת הדימום. אין להשתמש בתרופה זו מעבר ליומיים אלה. לעיתים נדירות הטפטוף הופך לקילוח/זרם פעיל, ואז יודעות האחיות לתת חומר מעודד קרישת דם ובמידת הצורך לקרוא למנתח שנמצא תמיד בכוננות קרובה.
* **כאב:** ביום הניתוח לרוב כמעט ואין כאב. דווקא בימים הבאים יכול להתפתח כאב מתון באזור האף והפנים, שלרוב יגיב היטב לאקמול, אופטלגין, אדוויל וכו'. הכאב יכול להימשך כשבועיים, ולעיתים אף חודש אחרי.
* **הפרשות:** עד כחודש וחצי לאחר הניתוח יכולים להיפלט מהאף קרישי דם, וגלדים (הפרשות קרושות) בצורות שונות ומשונות. לא להתרגש מזה. לעיתים מתפתח ריח לא נעים הבוקע מהאף, אשר מקורו בגלדים שטרם התפנו. התופעה חולפת תוך שבועות אחדים.
* **שיניים:** תחושה מופחתת באזור השיניים העליונות הקדמיות – קורה לעיתים לאחר ניתוח מחיצה, וצפוי שישתפר במהלך החודשים הבאים.
* **חולשה/סחרחורת:** קורות בחלק מהמנותחים ויכולות לנבוע מהשפעת חומרי ההרדמה. לרוב חולפות לאחר יום יומיים.

**הטיפול התרופתי לאחר הניתוח:**

* יום לאחר הניתוח אנו לרוב מנחים ליטול את התרופות הבאות, או את חלקן:
	+ **אנטיביוטיקה:** 10 ימים, למניעת סינוסיטיס שיכולה להתפתח בימים הראשונים עקב הנפיחות

 וחסימת הסינוסים.

* + **הקסקפרון:** 3 ימים, כדורים מעודדי קרישה שנועדו להפחית את הדימום בימים הראשונים.
	+ **שטיפות מי מלח:** יש לבצע במשך כ4-6 שבועות לאחר הניתוח, 2-3 פעמים ביום. השטיפות נועדו

 להחיש את פינוי האף מההפרשות והגלדים. אנו ממליצים תחילה על שטיפות בתכשיר FLO. אם

 השימוש בו אינו נוח מסיבה כלשהי, אפשר לעבור לתרסיסי מי מלח סטנדרטים של בית המרקחת

 (כגון סטרימר או אוטרימר), או אף להכין בבית: כפית שטוחה של מלח שולחן בכוס מים רתוחים

 (שהתקררו) או מים מינרליים, ומזרק 10 מ"ל. הערה: ההוראות הנלוות לתכשירים השונים מנחות

 לוודא כניסת נוזל לנחיר אחד ויציאתו מהשני. נדגיש שאין כל חובה שיהיה כך.

* + **סטרואידים (פרדניזון):** ניתנים בחלק מהמקרים להפחתת הנפיחות הפנימית.

 **הנחיות נוספות:**

* אין לקנח את האף עד הבוקר שלמחרת. אח"כ ניתן שבוע לקנח בעדינות, ואח"כ רגיל.
* אין כל הגבלת אוכל, שתיה וטמפרטורה שלהם כבר מיום הניתוח.
* פעילות ספורטיבית מתונה מותרת, כולל נשיאת משקלים (טוב, לא צריך להגזים).
* ככלל, אנו רושמים חופשת מחלה של 10 ימים, אך ניתן לחזור לעבודה בכל עת שחפצים, ע"פ התחושה

 האישית.

* השחרור הביתה מתבצע בבוקר שלמחרת הניתוח, לרוב עד 9:30.
* ביקורת לאחר ניתוח – מתקיימת לרוב 2 – 3 שבועות לאחריו. המתאמת תיצור קשר ותקבע תור. אם לא

 נקבעה ביקורת, יש ליזום קשר בעצמך. הביקורת מתבצעת בימי שלישי אחה"צ. הביקורת כוללת ריסוס

 תרסיס מאלחש לאף, שליפה של חוצצי הסיליקון (אם יש) ובדיקה אנדוסקופית לווידוא שההחלמה

 מתקדמת כהלכה. החוצצים נשלפים בקלות לאחר פתיחת הקשר שמהדק אותם. **יש להדגיש**: בזמן

 הפעולה שאורכת דקות בודדות, פרט לרופא רק המנותח בחדר. מיד אח"כ (אם מעוניין) רשאי בן משפחה

 להיכנס ולהתעדכן. הבדיקה לא מונעת מהמטופל כל פעילות בהמשך הערב.

* ביקורות בהמשך יקבעו ע"פ הצורך.
* במקרה דחופים של דימום, חום מעל 38.5, שינוי במצב ההכרה או שאלות אחרות, ניתן לפנות ל:

 ד"ר שי שמש 052-3448712

 פרופ' רועי לנדסברג 052-4266359

 המתאמת הרפואית, בת אל צור אביב 054-7697957

 בברכת החלמה סבלנית ומהירה,

 פרופ' רועי לנדסברג וצוות א.ר.ם